Luis Enrique

Luis Enrique Martínez García (tuntud kui Luis Enrique; hispaania hääldus: [lwis enˈrike]; sündinud 8. mail 1970 Gijónis) on Hispaania endine jalgpallur ja praegune jalgpallitreener. Enrique on mänginud sellistes klubides nagu Sporting de Gijón, Madridi Real ja Barcelona. Ta tuli mängijana kolm korda Hispaania meistriks ja karika võitjaks. Aastatel 2014–2017 juhendas ta Barcelona meeskonda. Klubi peatreenerina võitis ta üheksa karikat, sh 2014–15 hooaja UEFA Meistrite Liiga. Luis Enrique alustas karjääri 1989. aastal Sporting de Gijónis, kus ta mängis 45 mängu ja lõi 17 väravat. 1991. aastal siirdus ta Madridi Reali, kus ta võitis hooajal 1992–93 Hispaania karika ning tuli 1994–95 Hispaania meistriks. Enrique liitus 1996. aasta suvel Madridi Reali rivaalklubiga Barcelona. Barcelonaga võitis ta kaheksa aasta jooksul kaks korda La Liga ja Copa del Rey. Kokku mängis ta klubi meeskonnas 300 mängu ning lõi 109 väravat. Enrique lõpetas mängijakarjääri 2004. aastal, ta oli selleks ajaks mänginud kõikide klubide ja sarjade peale rohkem kui 500 mängu ja löönud üle 100 värava. Luis Enrique mängis Hispaania jalgpallikoondises üheksa aasta jooksul 62 korda ja lõi 12 väravat. Hispaaniat esindas ta kolmel korral jalgpalli maailmameistrivõistlustel ja ühe korra Euroopa meistrivõistlustel. Ta lõi värava 1994. aasta MM-il Šveitsi vastu ja 1998. aasta MM-il Bulgaaria vastu. 2000. aastal mängis ta ühe korra Astuuria jalgpallikoondises. 2008. aastal alustas Luis Enrique tööd Barcelona B peatreenerina. 2011. aastal sai temast Itaalia kõrgliiga klubi AS Roma peatreener. 2013–14 hooajal juhendas ta Hispaania kõrgliiga klubi Celta de Vigo, enne kui naasis Barcelonasse. 2014–15 hooajal aitas ta Kataloonia klubil võita nii La Liga, Copa del Rey kui ka Meistrite Liiga. 2015–16 hooajal tuli Barcelona Enrique käe all taas Hispaania meistriks ja võitis karika. Meistrite Liigas langeti veerandfinaalis Madridi Atlético vastu. 8. märtsil 2017 tulid katalaanid tagasi Meistrite Liiga kaheksandikfinaalis Paris Saint-Germainiga võõrsil saadud 4:0 kaotusest, võites korduskohtumine Camp Noul 6:1. 27. mail 2017 juhendas ta Barcelona 3:1 võiduni Hispaania karika finaalis Alavésiga. Aastatel 2018–2019 ning uuesti 2019–2022 juhendas ta Hispaania koondist. Suvel 2023 sõlmis ta lepingu Prantsusmaa kõrgliiga klubi Paris Saint-Germainiga. Mängijana oli ta peamiselt parem või ründav poolkaitsja. Samas oli ta tuntud ka mitmekülgsuse poolest, olles mänginud igas positsioonis peale keskkaitsja ja väravavahi. Allikas: Madridi Real La Liga: 1994–95 Copa del Rey: 1992–93 Hispaania superkarikas: 1993 Barcelona La Liga: 1997–98, 1998–99 Copa del Rey: 1996–97, 1997–98 Hispaania superkarikas: 1996 Euroopa karikavõitjate karikas: 1996–97 Euroopa superkarikas: 1997 Hispaania Olümpiamängud: 1992 Barcelona La Liga: 2014–15, 2015–16 Copa del Rey: 2014–15, 2015–16, 2016–17 Hispaania superkarikas: 2016 UEFA Meistrite Liiga: 2014–15 Euroopa superkarikas: 2015 Jalgpalliklubide maailmameistrivõistlused: 2015 FIFA 100 "Barcelona tegi Meistrite liigas ajalugu ja jõudis raske lahingu järel veerandfinaali". Postimees. 8. märts 2017. Vaadatud 5. aprillil 2017. "Iniesta ja Messi võitsid Barcelona mängijatena 30. trofee". DELFI. 28. mai 2017. Vaadatud 28. mail 2017. "Antic: Estoy seguro de que mi sistema es bueno". El Pais. 17. august 1991. Vaadatud 23. detsembril 2016. "Luis Enrique". FooballDatabase. Vaadatud 23. detsembril 2016. "Luis Enrique". European Football. Vaadatud 23. detsembril 2016.  Luis Enrique – pildid, videod ja helifailid Wikimedia Commonsis